b'\n_START_ARTICLE_\n\xc5\xbdupnija Odranci\n_START_SECTION_\nZgodovina\n_START_PARAGRAPH_\nDo ustanovitve \xc5\xbeupnije v Beltincih so Odranci spadali v pra\xc5\xbeupnijo Turni\xc5\xa1\xc4\x8de, ki je \xc5\xa1tela 22 vasi. Verniki so zaradi velike razdalje, slabih poti, ki so bile mnogokrat poplavljene, pozimi pa zaradi sne\xc5\xbenih zametov, zelo te\xc5\xbeko prihajali k ma\xc5\xa1i. Izbolj\xc5\xa1alo se je po letu 1742, ko je dal zemlji\xc5\xa1ki gospod general Ladislav Ebergenyi postaviti cerkev v Beltincih. V novo \xc5\xbeupnijo so razen Beltinec vklju\xc4\x8dili \xc5\xa1e Odrance, tri Bistrice, Melince, I\xc5\xbeakovce, Dokle\xc5\xbeovje, Bratonce, Lipovce in Gan\xc4\x8dane. Od leta 1094 do 1777 so spadali pod zagreb\xc5\xa1ko \xc5\xa1kofijo, zato so imeli s kajkavskimi Hrvati iste obredne knjige in peli so iste cerkvene pesmi. Ob ustanovitvi \xc5\xa1kofije v Sombotelu pa so tja priklju\xc4\x8dili celotno Prekmurje. Prekmurske \xc5\xbeupnije so tja spadale skoraj 150 let. Decembra 1923 je Prekmurje priklju\xc4\x8deno mariborski \xc5\xa1kofiji. Med drugo svetovno vojno so Prekmurje zasedli Mad\xc5\xbeari in sledile so jim tudi cerkvene oblasti, tako da so \xc5\xbeupnije spet pre\xc5\xa1le pod upravljanje sombotelske \xc5\xa1kofije. Leta 1964 pa je Prekmurje postalo sestavni del mariborske \xc5\xa1kofije.'